โต้งเสนอครม.แก้ปมพักหนี้ดี
เผยรับปากในที่ประชุมบอร์ดธกส./ต้อนลูกหนี้เข้าโครงการลดดอกเบี้ยเพียบ
25 ส.ค. 2555

เผยรับปากในที่ประชุมบอร์ดธกส./ต้อนลูกหนี้เข้าโครงการลดดอกเบี้ยเพียบ
คลังยอมเสนอ ครม. อนุมัติเปลี่ยนเงื่อนไขโครงการพักหนี้ดี เปิดทางแบงก์รัฐลดดอกเบี้ยอัตโนมัติ หลังขยาดผิดกฎหมาย
แหล่งข่าวจากกระทรวงการคลัง เปิดเผยว่า นายกิตติรัตน์ ณ ระนอง รองนายกรัฐมนตรีและ รมว.คลัง ได้ชี้แจงต่อที่ประชุมคณะกรรมการธนาคารเพื่อการเกษตรและสหกรณ์การเกษตร (ธ.ก.ส.) ว่าจะนำเสนอเรื่องต่อที่ประชุมคณะรัฐมนตรี เพื่อให้อนุมัติเปลี่ยนแปลงเงื่อนไขการรับสมัครลูกหนี้เข้าโครงการพักหนี้ดีรายละไม่เกิน 5 แสนบาทเป็นเวลา 3 ปี เพื่อให้การลดดอกเบี้ยลง 3% ให้กับลูกหนี้แบบอัตโนมัติสามารถทำได้ทันทีโดยไม่ผิดกฎหมาย
คำชี้แจงของนายกิตติรัตน์ ว่าจะเสนอให้คณะรัฐมนตรีเห็นชอบการปรับเงื่อนไขโครงการพักชำระหนี้ 3 ปี เกิดขึ้นหลังจากมีนโยบายให้ธนาคารเฉพาะกิจของรัฐ 4 แห่ง คือ ธ.ก.ส. ธนาคารออมสิน ธนาคารอิสลามแห่งประเทศไทย และธนาคารพัฒนาวิสาหกิจขนาดกลางและขนาดย่อมแห่งประเทศไทย ไปดำเนินการลดดอกเบี้ยลง 3% เป็นเวลา 3 ปีแบบอัตโนมัติ ให้ลูกหนี้ที่มีสิทธิเข้าร่วมโครงการทั้งหมดแต่กรรมการและผู้บริหารธนาคารไม่กล้าปฏิบัติตาม เนื่องจากขัดมติคณะรัฐมนตรีที่อนุมัติไปก่อนหน้านี้
ธนาคารออมสินชี้แจงว่า การที่รัฐบาลสั่งการโดยไม่มีลายลักษณ์อักษร ทำให้เสี่ยงต่อการผิดเงื่อนไข ที่ไปเปลี่ยนแปลงสัญญาเงินกู้กับลูกค้าโดยที่ลูกค้าไม่ได้ยินยอม และอาจทำให้เกิดการฟ้องร้องตามมา
นายบุญช่วย เจียดำรงค์ชัย รองผู้จัดการ ธ.ก.ส. เปิดเผยว่า ได้แจ้งให้เจ้าหน้าที่สาขาของธนาคารไปติดตามลูกค้าที่มีสิทธิได้เข้าโครงการพักชำระหนี้ดีไม่เกิน 5 แสนบาทของรัฐบาล ที่ไม่ได้แจ้งความประสงค์เข้าร่วมโครงการ เพราะลูกค้าอาจจะยังไม่ทราบว่าตัวเองมีสิทธิ หรือทราบ แต่มาลงทะเบียนไม่ทันวันที่ 20 ส.ค.ที่ผ่านมา โดยให้ไปติดตามและแจ้งให้แก่ลูกค้าทุกรายว่าจะได้รับสิทธิลดดอกเบี้ยลง 3% เป็นเวลา 3 ปี โดยอัตโนมัติ ตั้งแต่เดือน ก.ย.นี้เป็นต้นไป
“ลูกค้าเราเกือบทั้งหมด แจ้งความประสงค์เข้าโครงการ แต่บางคนที่ไม่ได้เข้าอาจจะไม่รู้เรื่อง เราก็กลัวว่าลูกค้าจะเสียโอกาสเพราะพักหนี้ไม่ว่าจะเป็นพักเงินต้น หรือดอกเบี้ย ถือเป็นประโยชน์แก่ลูกค้า ดังนั้นจึงให้เจ้าหน้าที่รีบเข้าไปแจ้งให้ลูกค้าทราบสิทธิที่เขาพึงได้รับโดยเร็ว” นายบุญช่วย กล่าว 
ล่าสุด ลูกค้า ธ.ก.ส. ลงทะเบียนในโครงการพักชำระหนี้ดี 2.76 ล้าน ราย คิดเป็นมูลหนี้ 3.12 แสนล้านบาท หรือ 99.81% ของผู้ที่มีสิทธิ
ขณะที่ธนาคารออมสินมีลูกหนี้ลงทะเบียนประมาณ 1 แสนราย จากผู้มีสิทธิ 3.8 แสนราย